દ. કોરિયામાં વ્યાવસાયીક રોગોના વળતર માટે દાવો કરનારાઓએ કોર્ટને એવી માહિતી આપવી પડે છે કે કામને સ્થળે તેમને કયા રસાયણોના સંપર્કમાં આવવાનું થતું હતું. આ વિગતો ન આપી શકે તેને વળતર મળવું મુશ્કેલ બની જાય છે. દ. કોરિયાના સરકારી અધિકારીઓએ કંપનીને રસાયણોના સંપર્કની માહિતી ગુપ્ત રાખવાની અનુમતી આપી. ૪૩ વર્ષની પાર્ક-મીન-સુકે જણાવ્યું કે “કંપની પોતાના એકમોમાં કામ કરવા ગામડેથી અભણ કામદારોને લઇ આવી અને પૈસા જ સર્વસ્વ છે તેમ તેમને ઠસાવી દીધું અને ઉપયોગ થયા પછી એમને ફેંકી દીધા.” પાર્ક આ કારખાનામાં કામ કરતી હતી અને સ્તન કેન્સરનો ભોગ બની. હુઆંગ-યુ-મીના પિતાએ જણાવ્યું કે મને ચુપ રહેવા માટે કંપનીએ ૯ લાખ ડોલર આપવાની દરખાસ્ત કરી હતી. એને કામને કારણે બીમારી થઇ ન હતી એમ સ્વીકારી લઉં એમ કંપની ઇચ્છતી હતી. તેમણે એ દરખાસ્તને ફગાવી દીધી અને આ કારખાનાઓનું નિષ્પક્ષ નિરિક્ષણ (ઇન્સ્પેકશન) થાય તે માટે ચળવળ શરૂ કરી. ૨૦૦૮ પછી ૫૬ પીડિતોએ વળતરના દાવા કર્યા છે. તેમાંથી માત્ર ૧૦ કામદારો વળતર મેળવી શકયા છે અને એ પણ વર્ષો સુધી કોર્ટમાં લડયા પછી. બાકીના ૪૬માંથી અડધાના દાવા નામંજુર થયા છે અને બાકીના દાવા ફેરવિચારણા હેઠળ છે.